पाएं अपने शहर की ताज़ा ख़बरें और फ्री ई-पेपरडाउनलोड करें
स्वीडन के दर्जनों पुरुष ट्रेन ड्राईवरों ने हाफ पैंट (शॉर्ट्स) पहनने पर प्रतिबंध लगने के बाद गर्मी के मौसम में काम करने के लिए अपने अनुकूल लिबास का एक अनूठा विकल्प ढूंढ लिया.
अब इन ड्राइवरों ने शॉर्ट्स के बजाय स्कर्ट पहनना शुरू कर दिया है. राजधानी स्टॉकहोम से उत्तर में रोसलाग्सबानान रूट पर काम करने वाले ट्रेन ड्राइवरों ने पिछले दो हफ़्ते से स्कर्ट पहनकर काम करना शुरू किया है.
ट्रेन संचालक कंपनी अरीवा ने ड्राइवरों के शॉर्ट्स पहनने पर प्रतिबंध लगा दिया था. कंपनी ने जनवरी में इस इलाके की रेल लाइन का अधिग्रहण किया था.
स्थानीय अखबार मित्ती के मुताबिक कंपनी को अपने ड्राइवरों के स्कर्ट पहनने पर कोई ऐतराज़ नहीं है.कैसे आया स्कर्ट का ख्याल
अरीवा के सूचना प्रबंधक थॉमस हेडेनियस ने बताया, “हमारा मानना है कि अरीवा का प्रतिनिधित्व करने वाले कर्मचारियों को शालीन और अच्छा दिखना चाहिए और मौजूदा वर्दी इस लिहाज से मुफ़ीद है. अगर पुरुष कर्मचारी स्कर्ट पहनना चाहते हैं तो हमें कोई ऐतराज़ नहीं है.”
ड्राइवर मार्टिन एकेर्स्टन ने बीबीसी को बताया कि जब उन्हें सर्दी में कंपनी के नए ड्रेस कोड के बारे में सूचित किया गया तब उनके साथियों और उन्हें स्कर्ट पहनने का ख्याल आया.
उन्होंने बताया, “हमने हमेशा यह कहा कि जब गर्मी का मौसम आएगा, तो हम स्कर्ट पहनेंगे. यहां गर्मी में हम शॉर्ट्स पहनना पसंद करते हैं लेकिन अगर हम ऐसा नहीं कर पाएंगे तो स्कर्ट हमारे लिए सबसे आरामदायक होगा.”
ये ड्राइवर केवल गर्मी के दिनों में स्कर्ट पहनेंगे जबकि ठंड के मौसम में वे पैंट पहनेंगे.
एकेर्स्टन का कहना है, “यात्री हम लोगों को घूर-घूरकर देखते हैं लेकिन अब तक किसी ने कुछ नहीं कहा है, कम से कम मुझसे किसी ने कुछ नहीं कहा है. अगर यह मेरे आराम और सहूलत की बात है तो मुझे ऐसा करने में कोई गुरेज़ नहीं है.”
(बीबीसी हिन्दी के एंड्रॉएड ऐप के लिए क्लिक करें. आप हमें फ़ेसबुक और ट्विटर पर फ़ॉलो भी कर सकते हैं.)
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva zho_Hant eng_Latn